《和野菜吟》
宋代·赵希逢

人生何用广田宅，忧怀千岁不满百。
饥来粝饭荐苜蓿，不必脍鲁更炮鳖。
何人日流饿虎涎，望望一饱蚁慕羶。
岂知山林一天性，悠然野兴浩无边。
冬菁春总甘美，入口寒泉生颊齿。
鼎烹虽不罗八珍，盘餐尽定供百指。
不妨寂寞类首阳，免得市声入耳忙。
蕨薇风味千载下，发以姜橙苏蔱香。
洗教瓦鼎光如镜，自拾樵薪归野径。
兴来小摘烝复湘，不用玉纤巧饾饤。

作者简介：赵希逢（生卒年不详）一作希蓬，宋宗室，太祖四子秦王德芳八世孙。理宗淳祐间，以从事郎为汀州司理。与华岳诗词酬唱往来，有《华赵二先生南征录》今不传。词见《诗渊》第二十五册。